
E tanévi könyvtári mottónk:

 „Szeretek olvasni, különösen azokat a könyveket, amelyek csiszolják a szellemet, és megszilárdítják a lelket. Különösen örvendek akkor, ha ezt az örömet egy másik szellemdús lénnyel is megoszthatom; mert együtt lévén minden pillanatban elmélkedhetsz olvasmányaid felett, s a maguk nemében ezek a pillanatok jelentik a legkellemesebb és leghasznosabb társalgást.
Francois de La Rochefoucauld

Az új tanévben a mottó üzenete, hogy iskolai könyvtárunk munkájában a könyvek és az olvasók kapcsolatának szorosabbá tétele fontos célkitűzés. A közös olvasás és megértés tere nem csak a tanóra lehet, hanem a könyvtári óra, foglalkozás is. Éppen ezért folytatnunk kell a múlt tanév során elkezdett „Könyvélesztés” programot. Idén nemcsak a felsős tanulókat kérjük arra, hogy olvassanak az alsó tagozatosoknak, hanem az azonos érdeklődésű felsős tanulók olvasókörét is szeretnénk létrehozni. A ” Könyvélesztés” program lényege lehet a közös élményszerzés, a pozitív példák bemutatása mellett a szorongó, helyét kereső kamaszokkal való minőségi beszélgetés. Az „okos telefonnal élő” felsős tanulóink körében nem lesz könnyű elkezdeni e munkát, de meg kell próbálni. 
I. A könyvtár fejlesztésével kapcsolatos feladatok
· Tárgyi feltételek 

Rendezett, modern olvasótermi eszközökkel felszerelt környezetben várja iskolai könyvtárunk az olvasókat. A kölcsönző teremben lévő, könyvtári feldolgozó munkát biztosító számítógép azonban már rendkívül lassú. Modernizálása az állomány-feldolgozás folyamatos biztosítása érdekében elengedhetetlen.   
Sajnos a hosszú évek óta fennálló probléma, a nyílászárók rendkívül rossz állapota továbbra sem oldódott meg. Ismételten kérjük az iskolavezetést, hogy e tanévben – ahogy tette az előző években is - jelezze e problémát a fenntartó felé.
Sürgető terv: nyílászárók cseréje mindkét teremben, számítógép modernizálása
,
· Személyi feltételek 
Az érvényes jogszabályoknak megfelelően egy részfoglalkoztatott könyvtáros végzi a könyvtáros-tanári feladatokat a könyvtárban. Munkáját a feladatok függvényében –pl. állományellenőrzés, tartós- ingyen tankönyvekkel kapcsolatos adminisztráció – pedagógiai asszisztens segítheti. A könyvtári digitális eszközök karbantartását a rendszergazda végzi.

II. Könyvtárszakmai feladatok

II. 1. 
.Az olvasás népszerűsítése érdekében továbbra is indítjuk a Dózsa tallér akciót. Szakmai cél: a statisztikai adatok növelése 5 %-kal a tanév végére. 
II.2. Az állományfejlesztés feladatai
    
Idén a „Fejlesszük együtt az iskolai könyvtár állományát! akciónk során a szépirodalmi dokumentumok részét képező, probléma-megoldást a középpontba helyező ( Pl. szorongó gyermek), illetve hobbi tevékenységre utaló ( pl. sport) szépirodalmi könyvek számának növelését tervezzük. A szeptemberi szülői értekezlet egyik témája lehet a kérés.
Pályázati lehetőség esetén az előbbi feladat mellett a tanárok részére modern módszertani anyag beszerzésére, digitális elérhetőségére koncentrálunk. 
A tervszerű fejlesztéshez azonban szükség lenne a fenntartó tervezett költségvetési támogatására.
 
Ötlet a fenntartó felé: A tankönyvek beszerzését biztosító normatív támogatás megmaradó összegéből elképzelhető lenne egy keret biztosítása.

II. 3.   Az állománygondozás és az állományvédelem feladatai
· A raktári rend kialakítása

Nyári munkánk eredménye: A kézikönyvtári állományon belül elkülönítettük a német nemzetiségi könyvek csoportját, így erősítve iskolánk profilját. ( Kapcsolódás az intézmény teljesítményértékelési céljához) A fenti tevékenység mellett folytattuk a tavalyelőtt elkezdett munkát:a könyvtár melletti folyosón, zárt szekrényekben található tartós tankönyv állományt  aktualizáltuk, az új NAT miatt elavulttá vált 3-4. osztályos és 7-8. osztályos tankönyveket külön szekrénybe pakoltuk át. Az elavult tankönyvek tárolása komoly gondot jelent helyhiány miatt. Várjuk a Fenntartó engedélyezését a selejtezésre. 
 Befejeztük a Tankönyvtár brosúraállományának- ingyenes pedagógus példányainak - leltározását, a NAT 2020 miatt elavult könyvek, munkafüzetek kivonásával átláthatóbbá, könnyebbé vált a nevelői példányok közti keresés. 

· A kölcsönzési, helyben használati rendről 

Továbbra is csak aláírás ellenében vihetnek ki könyvet, tankönyvet, segédkönyvet, 2 évnél régebbi időszaki kiadványt a tanulók. A kölcsönzést számítógépen is nyilvántartjuk. 
Az ingyen tankönyv kölcsönzéséhez kialakított rendszert továbbra is megtartjuk: eltűnt, vissza nem hozott könyv, ingyen tankönyv esetén minden alkalommal egyedi jegyzőkönyvet írunk, aláíratjuk az érintett tanuló szüleivel, illetve osztályfőnökével. Sajnos az év közben vagy év végén váratlanul távozó tanulók esetében ezt sokszor csak az érintett tanítók, tanárok aláírásával tudjuk megvalósítani. 
A nevelők kölcsönzését csak számítógépen végezzük, szeptember végéig kérjük vissza a már nem használt tankönyveket, így az ismétléshez is használhatják. 
E tanév kiemelt feladata a könyvtári munka átadása miatt a tanárok kölcsönzésének átellenőrzése, pontosítása az érintettekkel. 
Az órára való kölcsönzést meghatározott idősávban engedélyezzük annak érdekében, hogy a tanulókat nagyobb rendre neveljük, de szívesen várjuk kölcsönzésre a délelőtti szünetekben is diákjainkat. ( Természetesen a nyitvatartási idősávban)
 
· A letétek ellenőrzése
A tanév során időhiány miatt elmaradt letéti állományok: magyar- történelem, technika ellenőrzését végezzük. Folytatjuk a logopédiai állomány aktualizálását. 

· Az állományfeltárás feladatai

A könyvállomány teljes körű elektronikus feltárásához, a tematikus vagy betűrendes keresés eléréséhez nélkülözhetetlen a Szirén integrált könyvtárkezelő program 2025. évi frissítésének biztosítása: - bruttó 89 000 Ft. 
Ismételt ötlet a fenntartó felé: Jó lenne, ha a SZIRÉN program örökös frissítési jogára pályázati forrást tudnának biztosítani. Megnyugtatóbb lenne így a könyvtári állomány teljes körű, naprakész elektronikus feldolgozása.

Az új tanévben a szekrényben tárolt feladatlapok, módszertani segédanyag leltározása, selejtezése, digitalizálása vált aktuálissá, felkészülve ezzel is a könyvtári munka sikeres tanév végi átadására.
Részleges selejtezési jegyzőkönyv elkészítésének határideje: 2024. szeptember
Az ingyen tankönyvek digitalizálását elkezdtük az elmúlt évek során, ám a tankönyvek állandó változtatása miatt felül kell vizsgálnunk e munkát. Egyszerűbb „Excel” táblázat formájában összesíteni. 

II. 3. A nem könyvdokumentumok nyilvántartása, raktározása, feltárása és gondozása

 A legfontosabb szakmai folyóiratok közül az alsó illetve a felső tagozat számára is szeretnénk az új tanévben is az eddigi 2-2 kiadványt megtartatni.  Csak olyan időszaki kiadványt rendelünk, amit rendszeresen használnak a kollégák, illetve melyek anyaga az interneten nem található meg teljes terjedelemben, vagy értékes DVD tartozik hozzá. A régebbi folyóiratokat zárt szekrényben tartjuk. Selejtezésük a törvényi előírásnak megfelelően folyamatos.
 Elektronikus dokumentumot E előjellel tartunk nyilván, digitális feldolgozásuk folyamatos.  

III. Olvasáspedagógiai feladatok

Legfontosabb nevelési és oktatási feladataink: 

· a szociális érzékenységre nevelést támogató olvasási kultúra és könyvtári kutatómunka szélesítése hagyományos és elektronikus dokumentumokra építve, kiscsoportos, játékos tevékenykedtetéssel
· a módszertani kultúra fejlesztése az iskolai könyvtár dokumentumállományára, számítógép rendszerére építve, összhangban az intézményi szakmai céllal
· hagyományaink ápolása- kapcsolódás iskolánk 85 éves fennállására szervezett programokhoz: iskolaújságunk anyagából kiállítás: Kincsek a könyvtárból fal
A célok eredményes megvalósítása érdekében tervezzük a pozitív- negatív példákra épülő könyvtári órákat, foglalkozásokat, programokat.

· Könyvtári órák: 

Alsó tagozaton: elsősorban magyaróra keretében, illetve a délutáni idősávban 30-30 perces bontásban tartjuk továbbra is a könyvtári órákat.  
Felső tagozaton: az egyes tantárgyak – magyar, történelem, természetismeret, osztályfőnöki órakereteinek terhére tudunk egy-egy könyvtári órát tartani. Fókuszban idén az iskolatörténet áll.  
Az órák rendszere az érvényes Kerettanterveken alapuló Digitális kultúra- könyvtárhasználat  tanmenetre épül.
· Könyvtári foglalkozások
Aktuális témákhoz kötött, a könyvtári tanmenetet erősítő, gondolkodtató, játékra épülő programok tervezése, témanapokhoz kapcsolódó rendezvények megvalósítása.  Az olvasás megszerettetésének motívuma mellett, a közös olvasmány-feldolgozás öröme kíséri végig az idei tanév könyvtár-pedagógiai munkáját. 


Tervezett programok
Népmese napjától gyermekkönyvhét végéig tartó:

Szeptember 30. - Népmese napja: 
A népmese birodalmába a mesebeli tárgyak is fontosak – érdekes tárgyakról szóló mesék középpontba állítása - részletek felolvasása mesékből - iskolarádiós műsor reggel
Délutáni program:  
Az előző tanévben meghirdetett Dózsa- tallérgyűjtő akciónk eredményhirdetése, jutalmazása
Minta-mesék olvasása, hallgatása Benedek Elek könyveihez kötötten – címekből  betűkígyó készítése iniciálédíszítéssel ( Betűkből a végén szöveg összerakása: A mese titkot őriz, fejtsd meg! ( Jelmondat felelevenítése)




Gyermekkönyvhéttől Ünnepi Könyvhétig tartó program
Téma: Dózsa 85 - Naplopó-  iskolaújságunk  története

1-2. évfolyam: Illusztráció készítése az iskolaújság 1-1 rovatához (2-2 tanuló osztályonként) 
 3-4. évfolyam: Naplopó egy-egy érdekes rovatának, cikkének felelevenítése+ címlap tervezése 
5-8.évfolyam- Dózsa 85- játékos műveltségi vetélkedő- könyvtári feladat iskolatörténet 

Záró program: Iskolatörténeti anyag bemutatása iskolánk fennállásának 85. évfordulójához kapcsolódóan. – Kincsek a könyvtárból fal 


· Tervezett könyvtári iskolarádiós műsorok

Szeptember 30.- Népmese napja - Mesebeli tárgyak témakörben iskolarádiós játékos műsor (1. osztályos tanítók mesefelolvasása- hagyomány)
Január 22. – A magyar kultúra napja – (Jókai Mór művei- születésének 200. évfordulója- regényrészletek, életrajzi furcsaságok- magyartanárok közreműködésével)

Az iskolai könyvtár munkájában továbbra is számítok minden kollégám támogatására. 





